
Бележка към читателите

	Части от тази книга съдържат психологически тежки моменти и теми. Изисква внимание и размисъл. Време за прочитане между 6 и 8 часа.

	ВАЖНО ! Всички използвани източници за написването на книгата оригинално са на английски. Те са цитирани в текста на книгата, оформени като електронни връзки (линкове). Ако желаете да разгледате тези материали натиснете върху връзката и след като се отвори на английски, натиснете също трите точки и от менюто изберете Преведи или Translate, това ще обнови статията на български.

	Също така, ако апликацията, с която четете не подрежда текста и големите библейски цитати прегледно и в отделни блокове, за удобство използвайте Adobe Digital Editions или друга апликация, която ще го направи.

	
Предговор

	За съставянето на тази тема благодаря на Бога и в следващите редове бих желал накратко да разкажа как се стигна до написването на книгата. Аз повярвах в Господ Исус Христос след прочетена статия за последните времена. Този въпрос ме е вълнувал от първите дни като християнин. Започнах да изследвам книгите на Библията свързани с него, трудовете на много автори на статии и изводите представени от много проповедници, но повече от двадесет години по-късно все още не виждах пълната картина. През лятото на 2018 година тъгувах много поради това. Помолих се на Бог и казах, че това, което не разбирам, всъщност се нарича Откровение и трябва някъде да има нишка която да последвам, която разплита кълбото.

	Впоследствие ми направи силно впечатление библейското определение за Блудницата от Откровение, наречена Вавилон. Книгата (Откровение глави 17 и 18) ни представя дълго и подробно описание на проспериращ и развратен град. Той е представен като жена, която буквално е наречена град осем пъти. Поставяйки за основа библейското определение за Блудницата от Откровение, реших да сравня пророчествата за Вавилон от Откровение и Антихрист с тези за древния Вавилон и Вавилонския цар. Направих съпоставка между текстове от Новият завет свързани с Христовото пришествие и старозаветни текстове, подобни на тях, описващи в свръхестествена светлина хора, градове и събития, които са се изпълнили в историята по обикновен начин и така започна всичко. Без да следвам хронологията, съставих характеристики на тези хора, градове и събития на фона на тяхното историческо изпълнение, съпоставяйки ги с подобни текстове в книгата Откровение, която отново ги представя както бъдещи събития, градове и хора. Описанията и историите от миналото се свързаха по много интересен начин с тези за бъдещето и оформиха картина, която трябва да бъде видяна.

	Книгата Профилът на Звяра определено е християнска книга, вдъхновяваща вяра в библейските текстове и уважение към Божието име, но в основата си тя разглежда пророчествата. Известно е, че те вълнуват почти всички хора навсякъде по света. Това прави темата интригуваща за хора от различни религии, атеисти или любители на политически и социални теми. Размислите относно последните времена, са добра основа за размисъл и върху спасението на човешката душа.

	
Посвещение

	“Каквото е станало, това е, което ще стане; И каквото е било извършено, това е, което ще се извърши; И няма нищо ново под слънцето” (БЪЛГАРСКА БИБЛИЯ, n.d., Еклисиаст 1:9).

	
Увод

	Поставянето на библейските дефиниции в основата на разсъжденията ни е съществено за правилното разбиране на пророчествата. В себе си те съдържат обяснение за всичко, което описват. Винаги има точно определение и тълкувание в самия библейски текст. Да се правят предположения и догадки би ни отвело в посока, в която да се лутаме безполезно с години. Изучаването на историята, съответстваща на библейските текстове, също е от изключителна важност. Винаги, когато Бог иска да ни покаже нещо за бъдещето, Той ни дава насоки към миналото, както е казал цар Соломон: “Каквото е станало, това е, което ще стане; И каквото е било извършено, това е, което ще се извърши; И няма нищо ново под слънцето” (БЪЛГАРСКА БИБЛИЯ, n.d., Еклисиаст 1:9).

	Книгата Профилът на Звяра разглежда дефинициите и историческото изпълнение на Библейските пророчества от Стария Завет и каква връзка имат те с нашето съвремие и бъдеще. Тя представя в детайли включените в тези пророчества градове, събития и хора, акцентирайки силно върху техните свръхестествени описания, които са извън историческия им контекст и подобни на които можем да срещнем в пророчествата за последните времена от книгата Откровение. Темата не съдържа интерпретации и предположения относно изпълнението на древните текстове, но основната линия е, че книгата Откровение предрича бъдещи събития, подобни на които вече са се случили в миналото в изпълнение на Старозаветни пророчества и следователно те ще се повторят.

	
Обобщение на съдържанието на книгата

	В този материал ще бъдат разгледани четирите части на Образа от съня на цар Навуходоносор и четирите Звяра от книгата на пророк Даниил. Ще бъде направено сравнение между Четвъртата част на Образа, Четвъртия Звяр от книгата на пророк Даниил и Звяра от Откровение, като цар и като царство. Темата включва Вавилонският цар като преобраз на човешката страна на Звяра, Тирският цар, като преобраз на бесовската страна на Звяра, царят на Ниневия Сенахирим, Рогът, Северният цар, Антиох IV Епифан и Цезар Август като преобрази на Антихрист. Блудницата Вавилон ще бъде разгледана в нейното буквално, библейско определение. Тя е град, който е световен, търговски, политически и икономически център. Тя е столицата на Звяра. Пророчествата за нея подробно ще бъдат сравнени с тези за древния Вавилон-столицата на Вавилонския цар, Тир-столицата на Тирския цар и Ниневия-столицата на Асирийския цар Сенахирим. Тези столици на преобразите на Антихрист в описанията си също са наречени Блудница, а във връзка с тяхното унищожение четем текстове, недвусмислено свързани с Христовото пришествие и последните времена. Познанията по тези теми ще ни дадат важни дефиниции за основа в нашите разсъждения. Ще ни вдъхновят да четем старозаветните пророчески книги като съвременни книги, защото Откровение ни ги представя в светлината на такива книги. Това ще ни помогне, да си направим верни изводи за времената в които живеем и за тяхното съответствие или несъответствие с пророчествата от Библията за последните времена.

	Приятно четене!

	
1 
Сънят на цар Навуходоносор

	За да предскаже бъдещата история на света, Бог дава видение на Вавилонския цар Навуходоносор II. Той сънува сън, който не може да си спомни и е дълбоко обезпокоен от видението си, но никой от мъдреците му не успява да помогне.

	Бог дава мъдрост на пророк Даниил да разкрие съня на царя и да му даде тълкувание в (Даниил 2:27-36).

	27 В отговор Даниил рече на царя: Тайната, която царят изисква, не могат да явят на царя ни мъдреци, ни вражари, ни врачове, ни астролози. 28 Но има Бог на небеса, Който открива тайни; и Той явява на цар Навуходоносора онова що има да стане в последните дни. Ето сънят ти и това, което си видял в главата си, на леглото си; 29 Царю, размишленията ти дойдоха в ума ти на леглото ти за онова, което има да стане по-после; и Оня, Който открива тайни, ти е явил онова що има да стане. 30 Но колкото за мене тая тайна не ми се откри чрез някоя мъдрост, която имам аз повече от всичките живи, но за да се открие на царя значението на съня, и за да разбереш размишленията на сърцето си. 31 Ти, царю, си видял, и ето голям образ. Тоя образ, който е бил велик, и чийто блясък е бил превъзходен, е стоял пред тебе; и изгледът му е бил страшен. 32 Главата на тоя образ е била от чисто злато, гърдите му и мишците му от сребро, коремът му и бедрата му от мед, 33 краката му от желязо, нозете му отчасти от желязо, а отчасти от кал. 34 Ти си гледал догдето се е отсякъл камък, не с ръце, който е ударил образа в нозете му, които са били от желязо и кал, и ги е строшил. 35 Тогава желязото, калта, медта, среброто и златото са се строшили изведнъж, и са станали като прах по гумното лете; вятърът ги е отнесъл, и за тях не се е намерило никакво място. А камъкът, който ударил образа, е станал голяма планина и е изпълнил целия свят. 36 Това е сънят; и ще кажем пред царя значението му. (БЪЛГАРСКА БИБЛИЯ, n.d., Даниил 2:27-36)

	Дотук е описанието на съня. Главата продължава с тълкуванието му, където ще видим, че първата част на Образа е дефинирана като цар. Този цар е Навуходоносор II. За втората и третата част на Образа в (Даниил 2:37-47) се пояснява, че те са царства.

	37 Царю, ти си цар на царете, на когото небесният Бог даде царство и сила, могъщество и слава; 38 и където и да живеят човеците, горските зверове и небесните птици, Той ги е дал в твоята ръка, и те е поставил господар над всички тях. Ти си оная златна глава. 39 И подир тебе ще се издигне друго царство по-долно от твоето, и друго трето царство от мед, което ще обладае целия свят. 40 Ще се издигне и четвърто царство яко като желязо, понеже желязото строшава и сдробява всичко; и то ще строшава и стрива както желязото, което строшава всичко. 41 А понеже си видял нозете и пръстите отчасти от грънчарска кал и отчасти от желязо, това ще бъде едно разделено царство; но в него ще има нещо от силата на желязото, понеже си видял желязото смесено с глинена кал. 42 И както пръстите на нозете са били отчасти от желязо и отчасти от кал, така и царството ще бъде отчасти яко и отчасти крехко. 43 И както си видял желязото смесено с глинена кал, така те ще се размесят с потомците на други родове човеци; но няма да се слеят един с друг, както желязото не се смесва с калта. 44 И в дните на ония царе небесният Бог ще издигне царство, което до века няма да се разруши, и владичеството над което няма да премине към други люде; но то ще строши и довърши всички тия царства, а само то ще пребъде до века. 45 Както си видял, че камък се е отсякъл от планината, не с ръце, и че е разтрил желязото, медта, калта, среброто и златото, великият Бог открива на царя онова, което има да стане по-после. Сънят е истинен, и тълкуванието му вярно. 46 Тогава цар Навуходоносор падна на лице та се поклони на Даниила и заповяда да му принесат принос и кадения. 47 Царят, отговаряйки на Даниила, рече: Наистина вашият Бог е Бог на боговете и Господ на царете и откривател на тайни, тъй като ти можа да откриеш тая тайна. (БЪЛГАРСКА БИБЛИЯ, n.d., Даниил 2:37-47)

	Тук трябва да обобщим първата основна дефиниция, че частите на Образа от съня на цар Навуходоносор са едновременно царе (стих 44) и царства (стих 39 и 40), представящи бъдещата история на човечеството.

	След прочитането на тълкуванието му стигаме до втора важна дефиниция. Независимо от това как изглежда Образът в неговото описание, в тълкуванието му ясно се посочва, че частите от които е съставен са четири, а не пет (стих 40). Това е изключително важна дефиниция. Нека да разгледаме тези четири части.

	Първата част на Образа

	Във връзка с първата част на Образа, главата от злато, в (Даниил 2:37-38) имаме ясен библейски текст, който ни посочва цар Навуходоносор.

	37 Царю, ти си цар на царете, на когото небесният Бог даде царство и сила, могъщество и слава; 38 и където и да живеят човеците, горските зверове и небесните птици, Той ги е дал в твоята ръка, и те е поставил господар над всички тях. Ти си оная златна глава. (БЪЛГАРСКА БИБЛИЯ, n.d., Даниил 2:37-38)

	Главата е символ не само на Вавилонската империя, а на Вавилонския цар, който е главата на този Образ, съставен от империи. Това е трета важна дефиниция, значението на която ще бъде в центъра на разсъжденията ни в цялата книга нататък.

	Втората част на Образа

	Втората част на Образа, гърдите и мишците от сребро, които са наречени царство, символизират Мидо-Персийската империя. Тя исторически следва Вавилонската империя. Главните текстове, описващи превземането на Вавилон от Мидяните и Персите можем да проследим в (Исая 13 и 14) и в (Еремия 50 и 51).

	Следва част от пророчеството в (Исая 13:17-19).

	17 Ето, ще подбудя против тях мидяните, Които не ще считат среброто за нищо, А колкото за златото – няма да се наслаждават в него. 18 Но с лъковете си ще смажат юношите; И не ще се смилят за плода на утробата, Окото им няма да пощади децата. 19 И с Вавилон, славата на царствата, Красивият град, с който се гордеят халдеите, Ще бъде както, когато разори Бог Содома и Гомора: (БЪЛГАРСКА БИБЛИЯ, n.d., Исая 13:17-19)

	Следва част от пророчеството според (Еремия 51:28-29).

	28 Пригответе против нея народите, Мидийските царе, управителите им, всичките им началници, И цялата подвластна на тях земя. 29 Земята се тресе и измъчва; Защото намеренията на Господа против Вавилон ще се изпълнят, За да направи Вавилонската земя необитаема пустиня. (БЪЛГАРСКА БИБЛИЯ, n.d., Еремия 51:28-29)

	Пророк Даниил също пророкува на цар Валтасар, внук на цар Навуходоносор, за превземането на Вавилон от Мидяните и Персите. Пророчеството е представено в (Даниил 5).

	Докато пирува, цар Валтасар получава видение и е много уплашен, защото вижда ръка, която пише на стената непознати думи (Даниил 5:2-9). Никой от мъдреците и съветниците му не успява да разгадае тайнствения надпис. Тогава слугите на царя си спомнят за пророк Даниил, който е явил съня на дядо му цар Навуходоносор и го въвеждат при него. Чрез Божия Дух той явява на цар Валтасар значението на тайнствения надпис, който все още стои изписан на стената в (Даниил 5:25-29).

	25 И ето, писанието, което се написа: М’не, М’не, Т’кел, упарсин. {Преброен, премерен, разделен.} 26 Ето и значението на това нещо: М’не, Бог е преброил дните на твоето царство, и го е свършил; 27 Т’кел, Претеглен си на везните, и си бил намерен недостатъчен; 28 П’рес, Раздели се царството ти, и се даде на мидяните и персите. 29 Тогава Валтасар заповяда, та облякоха Даниила в багреницата, окачиха златната огърлица около шията му, и прогласиха за него да бъде един от тримата, които да владеят царството. (БЪЛГАРСКА БИБЛИЯ, n.d., Даниил 5:25-29)

	Според (Wikipedia contributors, 2024b, p. Persian conquest) в същата нощ в която цар Валтасар пирува със съдовете от Божия дом и докато Даниил обяснява на царя видението му, армиите на персийския цар Кир и Мидянинът Дарий правят бенд отклонявайки река Ефрат, която тече през Вавилон и минават под градската стена, по голото корито на реката, незабелязани. Това е дословно изпълнение на част от изключително подробното пророчество в книгата на пророк Еремия: “Суша има върху водите му; и ще пресъхнат; Защото е земя предадена на изваяни, И жителите й са полудели за страшилищата си {Т.е., идолите си.}” (БЪЛГАРСКА БИБЛИЯ, n.d., Еремия 50:38).

	В потвърждение в (Даниил 5) четем: “В същата нощ царят на халдейците Валтасар биде убит. 31 И мидянинът Дарий, който бе около на шестдесет и две години, взе царството” (БЪЛГАРСКА БИБЛИЯ, n.d., Даниил 5:30-31). Изпълнява се точно и казаното в (Еремия 50:39): “Когато се разгорещят, Аз ще им направя пиршество, И ще ги опия, за да се развеселят, И да заспят вечен сън, от който да се не събудят, Казва Господ” (БЪЛГАРСКА БИБЛИЯ, n.d., Еремия 50:39). Така Мидо-Персия действително исторически завладява Вавилонската империя според пророчествата.

	Третата част на Образа

	Относно третата част на Образа, корема и бедрата от мед, отново имаме недвусмислени библейски текстове, поясняващи ни, че това е империята на Александър Велики. Още във времето на вавилонския цар Валтасар пророк Даниил вижда видение, тълкуванието на което е, че Гръцкият цар ще завладее царете на Мидия и Персия.

	Видението е изложено в (Даниил 8:1-8).

	1 В третата година от царуването на цар Валтасара, видение ми се яви, на мене Даниила, подир онова, което бе ми се явило по-напред. 2 Видях във видението, (а когато видях, бях в палата Суса, който е в областта Елам; и когато видях във видението бях при потока Улай), -3 прочее, подигнах очите си и видях, и, ето, стоеше пред реката един овен, който имаше два рога; роговете бяха високи, но единият по-висок от другия; и по-високият беше израсъл по-после. 4 Видях, че овенът бодеше към запад, към север и към юг; и никой звяр не можеше да устои пред него, и нямаше кой да избави от силата му; но постъпваше по волята си и се носеше горделиво. 5 А като размишлявах, ето, козел идеше от запад по лицето на целия свят, без да се допира до земята; и козелът имаше бележит рог между очите си. 6 Той дойде до овена, който имаше двата рога, който видях да стои пред потока, и завтече се върху него с устремителната си сила. 7 И видях, че се приближи при овена и се разсвирепи против него, и като удари овена счупи двата му рога; и нямаше сила в овена да устои пред него; но го хвърли на земята и го стъпка; и нямаше кой да отърве овена от силата му. 8 Затова козелът се възвеличи много; а когато заякна, големият му рог се счупи, вместо който излязоха четири бележити рога към четирите небесни ветрища (БЪЛГАРСКА БИБЛИЯ, n.d., Даниил 8:1-8)

	Това е първото от двете видения на пророк Даниил относно Гръцкия цар. Тълкуванието му дословно посочва, че козелът е Гръцкия цар, а овенът е Мидо-Персия, пояснявайки, че след смъртта на гръцкия цар, царството му ще се раздели на четири царства. To e в същата глава (Даниил 8:20-22).

	20 Двата рога на овена, които си видял, са царете на Мидия и на Персия. 21 Буйният козел е гръцкият цар; и големият рог между очите му е първият цар. 22 А гдето се строшил той и излезли четири вместо него, значи, че четири царе ще се издигнат от тоя народ, но не със сила като неговата. (БЪЛГАРСКА БИБЛИЯ, n.d., Даниил 8:20-22)

	Малко по-късно, по времето на мидянина Дарий, Даниил вижда второ видение за Гръцкия цар Александър Велики. Исторически то се отнася също и за персийския цар Дарий III и се намира в (Даниил 11:1-4).

	1 А в първата година на мидянина Дария аз Гавриил стоях да го укрепя и уякча. 2 И сега ще ти явя истината. Ето, още трима царе ще се издигнат в Персия; и четвъртият ще бъде много по-богат от всички тях; и когато се засили чрез богатството си ще повдигне всичко против гръцкото царство. 3 И ще се издигне един мощен цар, който ще царува с голяма власт и ще действува според волята си. 4 А щом се издигне той, царството му ще се съсипе и ще се раздели към четирите небесни ветрища, но не на наследниците му, нито ще владеят над толкова над колкото той е владял; защото царството му ще се изкорени и раздели на други освен тях. (БЪЛГАРСКА БИБЛИЯ, n.d., Даниил 11:1-4)

	Недвусмислено пророк Даниил започва да сънува сънища поясняващи съня на Цар Навуходоносор и свързани с частите на Образа. От тях се вижда, че Вавилон ще бъде завладян от Мидо-Персия, тя ще бъде завладяна от Гърция, но царството ще се раздели на четири царства.

	Даниил вижда това видение във времето на Мидянина Дарий (Darius the Mede, 2024). Царете, споменати в Библията след него са: Кир Велики (Cyrus the Great, 2024), Дарий I Велики (Darius the Great, 2024), който е различен от Мидянина Дарий, Ксеркс (Xerxes I) и Артаксеркс (Artaxerxes I).

	Интересно е твърдението в (Даниил 11:2), че трима царе ще се издигнат в Персия след Мидянина Дарий, защото според (Holmes, 2024) Персия е имала дванадесет велики царе от една и съща династия Ахамениди. Всеки един от тях е носил същата титла, Цар на царете, което е имало значението на император.

	Исторически Дарий III не е четвъртият Персийски цар, но той е последният мидо-персийски цар, най-богатият от всички тях и той е победен от Александър Велики, така че за него се говори във видението (Wikipedia contributors, 2024c, p. Background). Възможно обяснение е фактът, че подобно с други места в Библията Бог не брои директно. Написаното от Даниил, все пак е пророчество, а не историческо повествование. Бог има предвид тримата царе, пряко свързани със строежа на храма и стените на Ерусалим.

	Александър Велики побеждава окончателно Дарий III при Гавгамела. Той завладява империята му и още много други територии само за 10 години (Alexander the Great - Wikipedia, 2024).

	Доста хора не вярват, че Антихрист може да завладее света за 7 години, но Александър Велики го е направил и то в много нетехнологична епоха.

	Той умира 32 годишен, предполагаемо отровен, през 323 BC във Вавилон, в двореца на цар Навуходоносор II и практически не оставя наследник (Death of Alexander the Great, 2024).

	Това, че Александър Велики става Вавилонски цар и умира в покоите на цар Навуходоносор е изключително важен факт, защото тези двама царе са изпълнители на едни и същи библейски пророчества, които впоследствие ще бъдат изпълнени от Антихрист. Подробности следват в темата.

	В Библията срещаме текстове свързани с асирийските, вавилонските и персийските царе, но за Александър Велики няма библейски сведения, освен пророчествата за него, които вече са изпълнени. Историците твърдят, че Юдея и Израел мълчаливо са се покорили на новия владетел и за това няма описан голям сблъсък в библейски текст.

	Според статия на (Walbank, 2024) в енциклопедия Британика, Александър Велики тръгва на похода си от територията на днешна Гърция, завладява Тракия и териториите на днешна Турция, побеждава Персите и с втори поход завладява целия древен античен свят на изток до границата на съвременния Пакистан с Индия. След първия си победоносен удар на изток преди да завладее Вавилон, Елам и Индия той се отправя на юг от Гърция превземайки град Тир и Сидон. После продължава похода си по главния път покрай източния бряг на Средиземно море към Египет за да го превземе, без да наврежда на Израел. Една от основните блокади, които той преодолява преди да превземе Египет е обсадата на ивицата Газа. По някаква причина тази ивица е важно стратегическо място и в наши дни.

	Според (Josephus on Alexander`s visit to Jerusalem - Livius. n.d.) Израел изоставя съююза си с Дарий III и подпомага Александър при обсадата на Тир. Юдея, обаче отказва подкрепа заради договор с Дарий, но главните свещенници посрещат Александър в Ерусалим и му показват книгата на пророк Даниил, в която е пророкувано за него. Александър е изумен от написаното и покланяйки се на Бога продължава пътя си към Египет.

	Александър Велики се разширява: “към юг, към изток и към славната земя” (БЪЛГАРСКА БИБЛИЯ, n.d., Даниил 8:9), предвождайки мощна северна армия тръгваща от древна Македония (територията на съвременна Гърция). Той изпълнява детайлно голяма част от пророчествата казани от пророк Исая и Езекиил за град Тир и Вавилонския цар, които не са извършени преди това от Навуходоносор II. Впоследствие дори умира в двореца му във Вавилон (Death of Alexander the Great, 2024).

	Във военните си действия Александър Велики изцяло копира модела на цар Навуходоносор II и Асирийския цар Сенахирим. Единствената разлика е, че Александър не е воювал срещу Ерусалим.

	Цар Навуходоносор покорява Асирия и опожарява нейната велика столица Блудницата Ниневия, както я нарича пророк Софония, нападайки я от север. Превзема съвременна Тракия, Македония, и Турция. След това Библията го описва като цар, който идва от север със северна армия. Споменати са домът на Тогарма, Мосох и Тувал. Това са хората, живяли на територията на днешна Турция. Библейски текстове, доказващи това, ще бъдат разгледани по-нататък в темата. Пророк Йоил ги нарича: “Северната язва” (БЪЛГАРСКА БИБЛИЯ, n.d., Йоил 2:20). Той продъжава на юг към Египет и Етиопия, на изток и към славната земя.

	Това са военните действия и на асирийския цар Сенахирим. Преди да тръгне на похода си той разрушава до основи Вавилон, а не Ниневия, но по-нататък всичко се повтаря. Приликите между тези владетели, военните им действия, злите им намерения към Ерусалим и това, че са изпълнители на едни и същи библейски пророчества са много важен факт и подробно ще бъдат разгледани в следващите страници. Тези велики царе ще бъдат сравнени с Антихрист, защото книгата Откровение го описва като друг бъдещ владетел изпълнител на същите пророчества.

	Според (The “King of the North” Vs. The “King of the South,” 2013), след смъртта на Александър Велики царството му действително се разделя на четири, но не между наследниците му, а между генералите му, както е според библейското пророчество. Тези четири царства са Македонското царство, Пергам, Селевкия и Египет. Техни владетели стават съответно, генерал Касандър, генерал Лисимах, генерал Птолемей (Ptolemy I Soter) и генерал Селевкий I Никатор (Seleucus I Nicator). Последните двама от изброените са важни личности не само в историята, но и в много подробно библейско пророчество и за това им отделяме внимание тук. Те са родоначалниците на две от четирите гръцки династии наследници на Александър Велики, наречени в (Даниил 11) Северен цар и Южен цар. Това важно пророчество ги проследява в продължение на 200 години до нашествието на Цезар Август, първият император на Рим, който също е описан в (Даниил 11) като Северен цар. Цитираната статия е може би един от най-добрите коментари на (Даниил 11). Точното историческо изпълнение на пророчеството без допълнителни пояснения може да се прочете в (Syrian Wars, 2024).

	Четвъртата част на Образа

	Четвъртата част на Образа е особено специално царство. Това е така, защото то е последното царство в човешката история. В него се ражда Господ Исус. В това царство живеем и ние, очаквайки Бог да се върне, да го разтроши и да установи вечна правда на Земята. Това е сънят на цар Навуходоносор II и такова е тълкуванието в (Даниил 2:40-43).

	40 Ще се издигне и четвърто царство яко като желязо, понеже желязото строшава и сдробява всичко; и то ще строшава и стрива както желязото, което строшава всичко. 41 А понеже си видял нозете и пръстите отчасти от грънчарска кал и отчасти от желязо, това ще бъде едно разделено царство; но в него ще има нещо от силата на желязото, понеже си видял желязото смесено с глинена кал. 42 И както пръстите на нозете са били отчасти от желязо и отчасти от кал, така и царството ще бъде отчасти яко и отчасти крехко. 43 И както си видял желязото смесено с глинена кал, така те ще се размесят с потомците на други родове човеци; но няма да се слеят един с друг, както желязото не се смесва с калта. (БЪЛГАРСКА БИБЛИЯ, n.d., Даниил 2:40-43)

	Според тълкуванието на пророк (Даниил 2:44-45) самият Бог ще довърши тези четири царства и ще установи Своето царство, което ще пребъдва довека.

	44 И в дните на ония царе небесният Бог ще издигне царство, което до века няма да се разруши, и владичеството над което няма да премине към други люде; но то ще строши и довърши всички тия царства, а само то ще пребъде до века. 45 Както си видял, че камък се е отсякъл от планината, не с ръце, и че е разтрил желязото, медта, калта, среброто и златото, великият Бог открива на царя онова, което има да стане по-после. Сънят е истинен, и тълкуванието му вярно. (БЪЛГАРСКА БИБЛИЯ, n.d., Даниил 2:44-45)

	Следва заключението, че след империята на Александър Велики ще се издигне само едно последно царство, което ще остане до края на човешката история. Това царство, по описание и исторически съответства на Римската империя и разделения на много народи слаб, но същевременно силен ЕС. В темата ще се запознаем и с множество недвусмислени библейски пророчества в подкрепа на историческата действителност.

	Откровение 12 и 17 ни дават ясна представа от коя точка в историята започва Четвъртата част на Образа от съня на цар Навуходоносор и това ще бъде разгледано много подробно. Последното царство ще преминава възходи и падения, ще изглежда сякаш: “беше, но го няма” (БЪЛГАРСКА БИБЛИЯ, n.d., Откровение 17:8), но в края си ще владее цялата земя и неговата история ще приключи, когато Христос дойде да го разруши и да установи Своето вечно царство на земята.

	
2 
Сънят на пророк Даниил

	Освен виденията си относно царете на Мидо-Персия и Гърция и отново във връзка със съня на цар Навуходоносор пророк Даниил сънува друг сън. Той вижда зверове, които явно съответстват на частите на Образа, който вижда цар Навуходоносор. Те са емблемите на четирите световни империи и за това в (Даниил 7:1-3) зверовете също са четири.

	1 В първата година на вавилонския цар Валтасар Даниил видя сън и видения на главата си върху леглото си. Тогава написа съня и разказа същността на работите. 2 Даниил проговаряйки рече: Видях в нощното си видение, и ето, четирите небесни ветрища избухнаха върху голямото море. 3 И четири големи зверове възлязоха из морето, различни един от друг. (БЪЛГАРСКА БИБЛИЯ, n.d., Даниил 7:1-3)

	Първият Звяр

	В (Даниил 7:4) започва описанието на четирите Звяра. Казва се, че: “Първият бе като лъв, и имаше орлови крила; а, като го гледаха, крилата му се изскубаха, и той се дигна от земята и биде заставен да се изправи на две нозе като човек, и даде му се човешко сърце” (БЪЛГАРСКА БИБЛИЯ, n.d., Даниил 7:4).

	Върху знамето на Вавилон е била изобразена фигура на лъв с две орлови крила. Една от малкото останки от Вавилон е голяма статуя на лъв. Лъвът безспорно е символът на Вавилон.

	Вторият Звяр

	Вторият звяр, Мечката, исторически е Мидо-Персийската империя. Даниил го описва така: “След това, ето друг звяр, вторият, приличен на мечка, който се подигна от едната страна, и имаше три ребра в устата си между зъбите си; и му думаха така: Стани, изяж много месо” (БЪЛГАРСКА БИБЛИЯ, n.d., Даниил 7:5). Трите ребра в устата на мечката символизират покорените от нея три империи, които са Лидия, Вавилон и Египет.

	Третият Звяр

	Видението продължава описвайки третия звяр: “Подир това, като погледнах, ето друг звяр, приличен на леопард, който имаше на гърба си четири птичи крила: тоя звяр имаше и четири глави; и даде му се власт” (БЪЛГАРСКА БИБЛИЯ, n.d., Даниил 7:6).

	Леопардът с четири глави е царството на Александър Велики, което се разделя на четири царства. То исторически следва Мидо-Персийската империя.

	Символите на изброените дотук три империи са Лъв, Мечка и Леопард. Това е важен детайл, защото те са част от описанието на Звяра в (Откровение 13). Подробности следват в темата.

	Четвъртият Звяр

	Четвъртият, Ужасен звяр е четвъртото световно царство, което исторически е Римската империя. Според (Даниил 7:7-8) той има десет рога. Те съответстват на десетте пръста на ходилата от четвъртата част на образа, който сънува цар Навуходоносор.

	7 Подир това, като погледнах в нощните видения, ето четвъртият звяр, страшен и ужасен и твърде як; той имаше големи железни зъби, с които пояждаше и сломяваше, като стъпкваше останалото с нозете си; той се различаваше от всичките зверове, които бяха преди него; и имаше десет рога. 8 Като разглеждах роговете, ето, между тях излезе друг рог, малък, пред който три от първите рогове се изкорениха; и ето, в тоя рог имаше очи като човешки очи и уста, които говореха надменно. (БЪЛГАРСКА БИБЛИЯ, n.d., Даниил 7:7-8)

	Пророк Даниил е изумен от видението и в (Даниил 7:15-16) се опитва да разбере значението му.

	15 Колкото за мене, Даниила, духът ми се наскърби дълбоко в тялото ми, и виденията на главата ми ме смутиха. 16 Приближих се до едного от предстоящите и го попитах що е истинското значение на всичко това. И той ми разправи и ми даде да разбера значението на тия неща. (БЪЛГАРСКА БИБЛИЯ, n.d., Даниил 7:15-16)

	Тълкуванието, което получава още повече го шокира. То е следното: “Тия четири големи звяра, каза той, са четирима царе, които ще се издигнат от земята. 18 Но светиите на Всевишния ще приемат царството, и ще владеят царството до века и до вечни векове” (БЪЛГАРСКА БИБЛИЯ, n.d., Даниил 7:17-18).

	Даниил започва да осъзнава приликата между съня на цар Навуходоносор и видението, което получава. Те си съответстват дори в детайли. От (стих 17) се разбира, че тези зверове са царе. Това е особено важна дефиниция.

	Той явно вижда видението като на филм и в (Даниил 7:19-22) задава въпрос с надеждата да разбере повече.

	19 Тогава поисках да узная истината за четвъртия звяр, който се различаваше от всичките други и бе твърде страшен, чиито зъби бяха железни и ноктите му медни, който пояждаше и строшаваше, а останалото стъпкваше с нозете си, - 20 и за десетте рога, които бяха на главата му, и за другия рог, който излезе, и пред който паднаха три, то ест, за оня рог, който имаше очи и уста, които говореха надменно, и който наглед бе по-як от другарите си. 21 Гледах същия рог като воюваше със светиите и превъзмогваше против тях, 22 докато дойде Старият по дни, и се извърши съд за светиите на Всевишния, и настана времето, когато светиите завладяха царството. (БЪЛГАРСКА БИБЛИЯ, n.d., Даниил 7:19-22)

	Отговорът, който получава в (Даниил 7:23-24) е недвусмислен.

	23 Той каза така: Четвъртият звяр ще бъде четвъртото царство на света, което ще се различава от всичките царства, и ще погълне целия свят, и ще го стъпче и разтроши. 24 А за десетте рога, те са десет царе, които ще се издигнат от това царство; и след тях ще се издигне друг, който ще се различава от първите и ще покори трима царе. (БЪЛГАРСКА БИБЛИЯ, n.d., Даниил 7:23-24)

	Текстът описва царство, което исторически следва империята на Александър Велики и което ще погълне целия свят. Това е Римската империя.

	В (стих 23) се дефинира, че четирите звяра освен царе, както потвърдихме в (стих 17), са също царства. Това отново е изключително важно определение, защото тук, както и в книгата Откровение, под понятието Звяр се има предвид Звяр, който е царство и Звяр, който е цар. Логично е заключението също, че Лъв, Мечка, Леопард и Ужасен звяр са образите съответни на четирите царства, които ще владеят света, описани в съня на цар Навуходоносор. Тези царства са: Вавилон, Мидо-Персия, Гърция и Рим. След тях Старият по дни ще дойде за да извърши съд и светиите на Бога ще приемат царството.

	Видението на пророк Даниил и съня на цар Навуходоносор са едно цяло пророчество и ограничават човешката история, след Асирийската империя, до четири царства, поставяйки Милениума непосредствено след Римската империя. Тя от своя страна е описана в (Даниил 7:23), като Четвъртия звяр или Четвъртото царство, което ще погълне целия свят. Разглеждаме изключително важен факт, защото това исторически, до този момент все още не се е случило, но е бъдещо събитие което предстои.

	Трябва да се познават тези определения и да се внимава на тълкуванията в самите библейски текстове, защото в социалните мрежи се говори много за Пето царство. Това автоматично отклонява вниманието от Римската империя към нещо неопределено. Образа, който цар Навуходоносор сънува също се представя с пет части вместо с четири. Звярът от Откровение, съответно изпъква като различен Пети Звяр, съответстващ на, така наречената, Пета част на Образа. Това което очевидно не съвпада е, че пророк Даниил не сънува Пети Звяр, но само четири Звяра и в тълкуването на съня на цар Навуходоносор частите на Образа също са четири. Идеята за Пето царство внушава, че Откровение описва някакво ново, неизвестно и не свързано с Рим царство на Антихрист, но това не е библейската картина и това не е библейското тълкувание на видението. От тези твърдения възникват объркващи спекулации кое ще бъде това Пето царство, а вниманието на хората е отклонено от библейските пророчества и дефиниции към съвременните дискусии на автори, чиито публикации се променят спрямо измененията в политическата обстановка.

	
3 
Звярът царство от Откровение 13

	От всички цитати до тук се вижда, че Четвъртият Звяр, описан от пророк Даниил, е последната Четвърта част на Образа от съня на цар Навуходоносор. Той е последното световно царство, следователно той е и Звяра от Откровение. Естествено, в Откровение детайлите с които е описан са повече. В допълнение виждаме неговите територии и глави на управление. Тези теми ще бъдат подробно разгледани в следващи глави на книгата. Има също териториални разлики между Звяра от (Откровение 13) и Четвъртия Звяр от (Даниил 7), но това са разлики между едно и също царство в две различни исторически епохи, а не разлики между две различни царства. Това е същественото.

	Основният текст се намира в (Откровение 13:1-8). Той обрисува царството и царя му.

	1 И видях звяр, който излизаше от морето, и имаше десет рога и седем глави; и на роговете му десет корони, и на главите му богохулни имена. 2 И звярът, който видях приличаше на леопард, и краката му бяха като крака на мечка, устата му като уста на лъв; и змеят даде нему силата си, престола си и голяма власт. 3 И видях една от главите му като че ли смъртно ранена; но смъртоносната му рана оздравя; и цялата земя учудена отиде след звяра и поклониха се на змея по причина, че даде властта си на звяра; 4 поклониха се и на звяра, казвайки: Кой е като тоя звяр? И кой може да воюва против него? 5 И даде му се да говори и с устата си горделиво и богохулно; даде му се още власт да действува четиридесет и два месеца. 6 И отвори устата си да изрече хули против Бога, да хули името Му и скинията Му, па и ония, които живеят на небесата. 7 И позволи му се да воюва против светиите и да ги победи; и даде му се власт над всяко племе и люде, език и народ. 8 И ще му се поклонят всички, които живеят на земята, всеки, чието име не е било записано от създанието на света в книгата на живота на закланото Агне. (БЪЛГАРСКА БИБЛИЯ, n.d., Откровение 13:1-8)

	Сравнявайки този Звяр в (Откровение 13) с Четвъртият звяр от (Даниил 7) се вижда огромна прилика. Двата звяра, според описанията са царства, уравлявани от десет царе и богохулен владетел, в чиито ръце са предадени всички земни племена и който ще воюва против църквата на Бога. В (Даниил 7) този богохулен владетел е наречен Рог, а в Откровение е наречен Звяр. Двете глави разглеждат едно и също царство, което е Римската империя и един и същ цар, който е Антихрист.

	В първите два стиха на (Откровение 13:1-2) Звярът е очертан като царство. То далеч надхвърля пределите на римската империя. Царството прилича на империята на Александър Велики (Леопард с четири глави), Мидо-Персия (Мечка) и Вавилон (Лъв). На пръв поглед в тази картина липсва Четвъртият Звяр. Причината е, че той е цялото описано същество, а не част от него. Звярът от (Откровение 13) е самото Четвъртото царство в друг етап от историята, когато Бъдещата Римската империя, е завладяла трите предшестващи империи. По тази причина тя е обрисувана с техните символи. Естествено е Римска империя, която исторически познаваме, също да е част от Бъдещата Римската империя от (Откровение 13) и в общата картина тя е представена чрез седемте глави. Те по дефиниция са римски императори. Главите неминуемо символизират управление и господство на царството, което представят. Втора дефиниция ги определя също като хълмове на град, което означава, че главите представят също управлението на столицата Рим: “големият град, който царува над земните царе” (БЪЛГАРСКА БИБЛИЯ, n.d., Откровение 17:18). Тези теми ще бъдат обстойно разгледани. В следващите редове следват само кратки разяснения свързани с тази глава.

	Според библейската дефиниция в (Откровение 17:10) главите на Звяра са римски императори. Спрямо времето в което Бог говори на Йоан, седемте глави на Звяра са петима бивши римски императори, един настоящ римски император и един бъдещ римски император, който още не е дошъл.

	Очевидно седемте глави на Звяра от Откровение символизират Четвъртия Звяр от (Даниил 7:23) за който се казва, че: “Четвъртият звяр ще бъде четвъртото царство на света, което ще се различава от всичките царства, и ще погълне целия свят, и ще го стъпче и разтроши” (БЪЛГАРСКА БИБЛИЯ, n.d., Даниил 7:23). Следователно Звярът царство от (Откровение 13) образно показано е съставен от историческата римска империя и трите предходни империи под управлението на град Рим. Това е царството за което се казва, че ще стъпче и разтроши цялата земя. Антихрист ще изиграе главната роля за оформянето на Звяра от (Откровение 13), но за да покажем това ще бъдат използвани цитати свързани със друга пророческа личност наречена Рог. Съответствието между Антихрист и Рога е обширна тема, която ще бъде разгледана по-нататък. Следват кратки извадки във връзка с настоящите разсъждения.

	В (Даниил 7:24) е представен човек, наречен Рог, който се издига на власт след десетте царе на Четвъртия Звяр, но не е един от тях: “А за десетте рога, те са десет царе, които ще се издигнат от това царство; и след тях ще се издигне друг, който ще се различава от първите и ще покори трима царе” (БЪЛГАРСКА БИБЛИЯ, n.d., Даниил 7:24).

	В (Откровение 17:12-13), в описанието на Звяра царство също четем за десет царе, които предават властта си на друг, който явно не е един от тях: “и десетте рога, които си видял, са десет царе, които още не са получили царска власт, но за един час получават власт като царе заедно със звяра; 13 те са единомислени и предават на звяра своята сила и власт” (БЪЛГАРСКА БИБЛИЯ, n.d., Откровение 17:12-13);

	От горното сравнение е видимо, че Антихрист и Рогът са една и съща личност. Това означава, че всичко казано за Рогът в (Даниил 7) е валидно за Антихрист. Техните описания са еднакви в големи детайли, което ни позволява да твърдим, че Рогът и Звяра са една и съща личност.

	В (Даниил 7:24) фигуративно се описва, че Рогът: “ще покори трима царе” (БЪЛГАРСКА БИБЛИЯ, n.d., Даниил 7:24). Това означава, че ще завладее предишните три империи. До това заключение може да се стигне понеже (Даниил 7:17) определя четирите звяра като царе: “Тия четири големи звяра, каза той, са четирима царе, които ще се издигнат от земята” (БЪЛГАРСКА БИБЛИЯ, n.d., Даниил 7:17). По този начин, покорявайки трима царе, Рогът ще порастне: “твърде много към юг, към изток и към славната земя” (БЪЛГАРСКА БИБЛИЯ, n.d., Даниил 8:9) и Четвъртото царство: “ще погълне целия свят, и ще го стъпче и разтроши” (БЪЛГАРСКА БИБЛИЯ, n.d., Даниил 7:23).

	Това разширяване на Рим към изток, юг и Израел и поглъщане на целия свят по времето на Римската империя не се е състояло, но ще се случи по времето на Антихрист, защото Рогът е преобраз на Антихрист. То е бъдещо събитие, което предстои, когато светът ще бъде управляван от десет души: “А за десетте рога, те са десет царе, които ще се издигнат от това царство; и след тях ще се издигне друг, който ще се различава от първите и ще покори трима царе” (БЪЛГАРСКА БИБЛИЯ, n.d., Даниил 7:24).

	Тук е важно да разграничим, че десетте царе на Рогът, съответно царете на Антихрист остават десет до самия край. Това е видно от (Откровение 17:14), където четем, че десетте царе ще воюват с Христос във финалната битка преди Милениума: “те ще воюват против Агнето, но Агнето ще ги победи, защото е Господ на господарите и Цар на царете” (БЪЛГАРСКА БИБЛИЯ, n.d., Откровение 17:14); В този смисъл тримата царе, които Рогът покорява са Империята на Александър Велики - сравнена с Леопард, Мидо-Персия - сравнена с Мечка и Вавилон - сравнен с Лъв. Тъй като това не се е случило по времето на Рогът и Рим, това ще се случи по времето на Антихрист и Рим.

	Четирите царства владели света, по волята на Бога, в последните времена ще бъдат предадени на един човек - на Антихрист. За това, в описанието на Образа, който цар Навуходоносор сънува се казва, че: “камъкът който е ударил образа в нозете му” (БЪЛГАРСКА БИБЛИЯ, n.d., Даниил 2:34), ще строши също и: “желязото, калта, медта, среброто и златото” (БЪЛГАРСКА БИБЛИЯ, n.d., Даниил 2:35) заедно с тях. Всички части на Образа ще бъдат смазани заедно с нозете и десетте им пръста, съответстващи на Рим, понеже те ще бъдат едно царство.

	Няколко стиха по-нататък в същия текст отново четем, че: “в дните на ония царе” (БЪЛГАРСКА БИБЛИЯ, n.d., Даниил 2:44), а именно Вавилон, Мидо-Персия, Империята на Александър Велики и Рим, Бог ще издигне царство, което: “ще строши и довърши всички тия царства, а само то ще пребъде до века” (БЪЛГАРСКА БИБЛИЯ, n.d., Даниил 2:44).

	Вижда се, че удряйки Образа в пръстите, Божието царство ще строши не само последното четвърто царство, но ще довърши предишните три царства заедно с него, защото те са Звярът от Откровение. Това означава, че държавите участващи в състава на тези четири империи, под управлението на Рим ще бъдат в основата на световната политика и бизнес по времето на Христовото пришествие.

	Тези държави са: Всички европейски страни, Украйна, Турция, Кипър, Сирия, Ливан, Израел, Йордания, Оман, Йемен, Авганистан, Пакистан, Иран, Ирак, Кувейт, Обединени арабски емирства, Египет, Етиопия, Либия, Тунис Алжир и Мароко. Не случайно, те са държавите за които непрекъснато се говори в световните новини. Всички не европейски държави с европейски корени, като Канада, САЩ, Южна Америка и Австралия логично ще са съюзници. Особено близък търговски партньор, споменат в Библията, но извън границите на Звяра ще бъде Саудитска Арабия. Подробности следват.

	
4 
Звярът цар от Откровение 13

	В (Откровение 13) Звярът е описан и като човек. Четем, че той ще бъде смъртно ранен и чудотворно ще оздравее, ще хули Бога и ще воюва срещу църквата му. Това са атрибути на човек. Този човек е цар, наречен Звяр, както царството му.

	Следва текстът от (Откровение 13:3-8).

	3 И видях една от главите му като че ли смъртно ранена; но смъртоносната му рана оздравя; и цялата земя учудена отиде след звяра и поклониха се на змея по причина, че даде властта си на звяра; 4 поклониха се и на звяра, казвайки: Кой е като тоя звяр? И кой може да воюва против него? 5 И даде му се да говори и с устата си горделиво и богохулно; даде му се още власт да действува четиридесет и два месеца. 6 И отвори устата си да изрече хули против Бога, да хули името Му и скинията Му, па и ония, които живеят на небесата. 7 И позволи му се да воюва против светиите и да ги победи; и даде му се власт над всяко племе и люде, език и народ. 8 И ще му се поклонят всички, които живеят на земята, всеки, чието име не е било записано от създанието на света в книгата на живота на закланото Агне. (БЪЛГАРСКА БИБЛИЯ, n.d., Откровение 13:3-8)

	Следва да подчертаем определени детайли от горния цитат, характеризиращи Звяра цар. От (стих 5 и 6) се разбира, че той е богохулен владетел, на когото според (стих 7) ще бъдат предадени светиите на Бога и всички земни племена.

	Този текст изцяло прилича на описанието на Четвъртия Звяр в (Даниил 7:19-27). Отново, както в (Откровение 13:3-8), части от текста описват царство, но други говорят за човек, наречен Рог.

	Следва цитатът от (Даниил 7:19-27).

	19 Тогава поисках да узная истината за четвъртия звяр, който се различаваше от всичките други и бе твърде страшен, чиито зъби бяха железни и ноктите му медни, който пояждаше и строшаваше, а останалото стъпкваше с нозете си, -20 и за десетте рога, които бяха на главата му, и за другия рог, който излезе, и пред който паднаха три, то ест, за оня рог, който имаше очи и уста, които говореха надменно, и който наглед бе по-як от другарите си. 21 Гледах същия рог като воюваше със светиите и превъзмогваше против тях, 22 докато дойде Старият по дни, и се извърши съд за светиите на Всевишния, и настана времето, когато светиите завладяха царството. 23 Той каза така: Четвъртият звяр ще бъде четвъртото царство на света, което ще се различава от всичките царства, и ще погълне целия свят, и ще го стъпче и разтроши. 24 А за десетте рога, те са десет царе, които ще се издигнат от това царство; и след тях ще се издигне друг, който ще се различава от първите и ще покори трима царе. 25 Той ще говори думи против Всевишния, ще изтощава светиите на Всевишния, и ще замисли да промени времена и закони; и те ще бъдат предадени в ръката му до време и времена и половина време. 26 Но когато съдилището ще заседава, ще му отнемат владичеството, за да го изтребят и погубят до край. 27 А царството и владичеството, и величието на царствата, които са под цялото небе, ще се дадат на людете, които са светиите на Всевишния, Чието царство е вечно царство и на Когото всичките владичества ще служат и ще се покоряват. (БЪЛГАРСКА БИБЛИЯ, n.d., Даниил 7:19-27)

	Несъмнено отново четем за царство, управлявано от богохулен владетел (стих 25), в чиито ръце са предадени всички земни племена и светиите на Бога (стих 21). Изводът е, че пророк Даниил и Йоан описват едно и също царство и един и същ цар. В различните текстове той е наречен Рог и също Звяр.

	Следвайки линията на историята, по-нататък в книгата, Рогът и Звяра ще бъдат сравнени със Северния цар, Вавилонския цар и Тирския цар. Съпоставката ще определи същите детайлни прилики и на това ще бъде обърнато особено внимание.

